Къэбэрдей-Балъкъэрыр яхэткъым узыгъэпIейтей щытыкIэ здэщыIэ щIыналъэхэм
КIуэкIуэ Ю. А. хуэзащ Урысей Федерацэм и Президентым и деж Граждан жылагъуэм зегъэужьынымрэ цIыхум и хуитыныгъэхэмкIэ щыIэ советым хэт Брод А. С.
КIуэкIуэ Юрий КъБР-м и Правительствэм и Унэм дыгъуасэ щыхуэзащ Урысейм и Президентым и деж Граждан жылагъуэм зегъэужьынымрэ цIыхум и хуитыныгъэхэмкIэ щыIэ советым хэт Брод Александр.
ЗэIущIэм щытепсэлъыхьащ гъэзэщIакIуэ властым и органхэмрэ Правительствэм пымыщIа организацэхэмрэ республикэм и щIыналъэм зэрыщызэдэлажьэм зегъэужьыным. Урысей Федерацэм и Къэрал Думэмрэ щIыпIэ унафэр зезыгъакIуэ органхэмрэ я депутатхэр хэхыным зыщыхуагъэхьэзыра зэманымрэ а хэхыныгъэм и екIуэкIыкIамрэ я гугъу щищIым хьэщIэм къыхигъэщхьэхукIащ: «ХэхакIуэ комиссэ нэхъыщхьэмрэ «Граждан кIэлъыплъыныгъэ» организацэмрэ республикэм Iэ зэрыщаIэтам дагъуэ лъэпкъ хуащIакъым. Парт псоми я дежкIэ зыхуеину Iэмалхэр къызэрагъэпэщащ. Сэ а зэманым къриубыдэу къэралым и субъекту 30 къызэхэскIухьащи, къэзгъэлъэгъуэну сыхуейщ Къэбэрдей-Балъкъэрыр узыгъэпIейтей щытыкIэ здэщыIэ щIыналъэхэм зэращымыщыр.
КIуэкIуэ Юрий хэхауэ жиIащ граждан жылагъуэ IуэхущIапIэхэм зегъэужьыным Брод Александр къаруушхуэ зэрырихьэлIэр икIи къыхигъэщхьэхукIащ граждан жэрдэмхэр дэгъэкIыным адэкIи зэщIыгъуу елэжьыпхъэу къызэрилъытэр.
Брод А. С. КъБР-м и жылагъуэ палатэм и унафэщI зыбжанэм, апхуэдэу ЦIыхум и хуитыныгъэхэмкIэ уполномоченнэу республикэм щыIэм яхуэзэну и мурадщ.
КъБР-м и Iэтащхьэмрэ
Правительствэмрэ я пресс-IуэхущIапIэ.
